Interakcia medzi liekmi Duspatalin, Novalgin a Algifen: Je to bezpečné?
Dobrý deň uzivam liek dusptalin môžem si dat od bolesti novalgin a algifen ďakujem za skorú odpoved
Dobrý deň,
ďakujeme za Vašu otázku.
Duspatalin (mebeverín) je muskulotropné spazmolytikum s priamym účinkom na hladkú svalovinu gastrointestinálneho traktu. Liek Algifen Neo je kombinovaný spazmoanalgetický liek, ktorý obsahuje metamizol (analgetikum) a pitofenón (spazmolytikum). Pri lieku Duspatalin sa neuskutočnili klinické štúdie, avšak je predpoklad, že súbežným podávaním sa môže zvýšiť ich spazmolytický účinok, čo môže byť niekedy pre pacienta prínosné.
Vhodná je taktiež kombinácia lieku Duspatalin a Novalgin (obsahuje liečivo metamizol), ktorý patrí do skupiny liekov nazývaných analgetiká (zmierňujú bolesť) a antipyretiká (znižujú horúčku). Vzhľadom na to, že účinná látka metamizol je prítomná okrem Novalginu aj v lieku Algifen Neo, vhodné je počas podávania Duspatalinu užitie iba jedného z uvedených liekov.
Prajem pekný zvyšok dňa.
S pozdravom
PharmDr. Veronika Kiabová